אפרים פורת

אפרים פורת (איינהוֹרְן) (י"ג בניסן תרמ"ז, 7 באפריל 1887 – כ"ח באדר ב' תשי"ט, 7 באפריל 1959, ירושלים) היה מורה ובלשן עברי.

קורות חיים
פורת נולד בשם אפרים איינהורן באביב 1887 בדִינוֹבּוּז שבפולין, בן למשפחה מסורתית, נצר לר' אברהם מטריסק, מייסד חסידות טריסק. אביו יוסף שלכטר היה סוחר ומורה.
התחנך כרגיל ב"חדר". בשנת 1909 הגיע לארץ ישראל ולמד בבית המדרש למורים העברי בירושלים. עם פרוץ מלחמת העולם הראשונה ב-1914 שב לאירופה, משנת 1916 למד באוניברסיטאות פראג, ברלין ולבסוף באוניברסיטת גיסן, שם היה תלמידו הבולט של פרופ' פאול קאלה, ובשנת 1919 קיבל תואר דוקטור בשפות שמיות. הדיסרטציה הייתה בנושא "היווצרותן של צורות פאסיביות של שורשים בשפות שמיות". (חלקים מעבודתו פורסמו לימים כמאמר בירחון להיסטוריה ומדעי היהדות, Monatsschrift für Geschichte und Wissenschaft des Judentums.)

משנת 1920 ועד 1934 כיהן כמורה ומנהל בית המדרש למורים ביאסי שברומניה, וכן מורה בגימנסיה "תרבות" בסורוקי שבבסראביה ובצ'רנוביץ שבבוקובינה.

בשנת 1935 עלה לארץ ישראל והתיישב בירושלים. היה חבר ועד הלשון העברית משנת תרצ"ה.

עיקר עבודתו הבלשנית הייתה במהדורה מדעית של פירושי אברהם אבן עזרא למקרא, שממנה ראו אור רק דפים אחדים לדוגמה.
בשנת 1938 יצא ספרו "לשון חכמים לפי מסורות בבליות שבכתבי יד ישנים״. בספרו ניתח מסורות בבליות בכתבי יד שונים. פרסם מחקרים נוספים, ובהם: "מדרכי חז"ל בפרשנות המקרא" ו"פירושי אבן עזרא לנביאים וכתובים".

בכ"ה בכסלו תשט"ו נבחר לחבר-יועץ של האקדמיה ללשון העברית.

אפרים פורת נפטר בסוף שנת 1959. נקבר בהר המנוחות.

פרסומיו
 לשון חכמים לפי מסורות בבליות שבכתבי יד ישנים, ירושלים: מוסד ביאליק על ידי ועד הלשון העברית בא"י (סדרת 'מחקרים לשוניים' בעריכת נ"ה טורטשינר), תרצ"ח.

 'Die Passivbildung des Grundstammes im Semitischen,' Monatsschrift für Geschichte und Wissenschaft des Judentums 70, 3 (1926), 180-193; 4, 250-260.
 'Zur Pluralbildung im Hebräischen,' Monatsschrift für Geschichte und Wissenschaft des Judentums 74, 4 (1930), 259-265.
 'Zu den Dialekten des Talmudisch-Hebräischen,' Monatsschrift für Geschichte und Wissenschaft des Judentums 78, 2 (1934), 305-308.

תרגום:
 הרב שמשון רפאל הירש, אגרות צפון: תשע עשרה אגרות על היהדות; תורגם מגרמנית על ידי אפרים פורת; עם מבוא מאת יצחק היינמן,‫ ירושלים: מוסד הרב קוק, תש"ט. (הדפסה ב מתוקנת: תשי"ב.)

לקריאה נוספת
 'פורת (איינהורן), אפרים', בתוך: דוד קלעי (עורך), ספר האישים: לכסיקון ארצישראלי, תל אביב: מסדה, תרצ"ז 1936, עמ' 1975. 
 'אפרים פורת', ארשת: ספר שנה לחקר הספר העברי 3 (תשכ"א 1961), 91.

קישורים חיצוניים
 אפרים פורת באתר WorldCat

הערות שוליים

בלשנים ולשונאים יהודים רומנים
בלשנים ולשונאים ביישוב
בלשנים ולשונאים ישראלים
חוקרי השפה העברית
אנשי העלייה החמישית
ישראלים ילידי פולין
אנשי חינוך יהודים רומנים
אנשי חינוך שוחרי השפה העברית ביישוב
יהודים הקבורים בהר המנוחות
עורכי האנציקלופדיה המקראית
ישראלים שנולדו ב-1887
ישראלים שנפטרו ב-1959